ຊາຍຄົນນຶ່ງຖືກຈັບ ຍ້ອນຂັບເຮລິຄອບເຕີ້ນ້ອຍ ລົງຈອດ ທີ່ເດີ່ນຫຍ້າ ລັດຖະສະພາ ສຫລ
ນາຍ Hughes ຢາກ​ສ້າງຄວາມສົນໃຈ ໃຫ້ແກ່ການປະຕິ​ຮູບ ດ້ານ​ການ​ເງິນ​ ກ່ຽວກັບ​ ການ​ໂຄສະນາ​ຫາ​ສຽງ ແລະ ໃນອັນ​ທີ່ຜູ້ກ່ຽວ​ ກ່າວ​ວ່າ ​ເປັນ​ການ​ສໍ້​ລາດ​ບັງ​ຫລວງ ​ຂອງ​ລັດຖະບານ.
ພະນັກງານໄປສະນີຄົນນຶ່ງ ອາຍຸ 61 ປີ ຈາກເມືອງ Ruskin ລັດຟໍລີດາ ຢູ່ທາງພາກໃຕ້ຂອງສະຫະລັດ ຖືກຈັບກຸມ ເພາະ ໄດ້ນຳເອົາເຮລິຄອບເຕີ້ຂະໜາດນ້ອຍ ບ່ອນນັ່ງດຽວ ບິນລົງ ຈອດບໍລິເວນຕຶກ ລັດຖະສະພາສະຫະລັດ ຢູ່ວໍຊິງຕັນ ຢ່າງ ຜິດກົດໝາຍ ເຈົ້າໜ້າທີ່ຕຳຫລວດລັດຖະສະພາ ຍັງບໍ່ໄດ້ລະບຸໂຕ ຜູ້ຕ້ອງ ສົງໄສເທື່ອ ແຕ່ໜັງສືພິມ Tampa Bay Times ກ່າວວ່າ ຜູ້ກ່ຽວ ແມ່ນ ນາຍ Doug Hughes ໜັງສືພິມສະບັບນີ້ ກ່າວວ່າ ນາຍ Hughes ຢາກທຳໜ້າທີ່ຂອງພົນລະເມືອງ ທີ່ບໍ່ເຊື່ອຟັງ ເພື່ອສ້າງຄວາມສົນໃຈໃຫ້ແກ່ ການປະຕິຮູບດ້ານການເງິນກ່ຽວກັບການໂຄສະນາຫາສຽງ ແລະໃນອັນທີ່ຜູ້ກ່ຽວກ່າວວ່າ ເປັນການສໍ້ລາດບັງຫລວງຂອງລັດຖະບານ ພວກນັກທ່ອງທ່ຽວ ທີ່ເດີນທາງໄປຢ້ຽມຊົມ ຕຶກລັດຖະສະພາ ໄດ້ພາ ກັນຕົກອົກຕົກໃຈ ທີ່ ໄດ້ເຫັນເຮຣີຄອບເຕີ້ນ້ອຍ ທີ່ພາສາອັງກິດເອີ້ນວ່າ gyrocopter ບິນລົງຈອດ ໃນເດີ່ນຫຍ້າ ພຽງ 100 ກວ່າແມັດ ຫ່າງ ຈາກຕຶກລັດຖະສະພາ ເຈົ້າໜ້າທີ່ຕຳຫລວດ ໄດ້ປະກາດ ໃນທັນທີ ໃຫ້ສ່ວນນຶ່ງຂອງຕຶກລັດຖະສະພາ ຢູ່ໃນພາວະຄົນໃນບໍ່ໃຫ້ອອກ ຄົນນອກບໍ່ໃຫ້ເຂົ້າ ຂະນະທີ່ໝາສືບກິ່ນ ແລະ ຫຸ່ນຍົນ ໄດ້ກວດສອບເບິ່ງເຮຣີ ຄອບເຕີ້ນ້ອຍລຳດັ່ງກ່າວ ມີວັດຖຸລະເບີດຫລືບໍ່ ໜັງສືພິມເມືອງ Tampa Bay ລາຍງານວ່າ ນາຍ Hughes ໄດ້ເວົ້າວ່າ ລາວຢາກນຳສົ່ງ ຈົດໝາຍຈຳນວນນຶ່ງ ໄປໃຫ້ສະມາຊິກລັດຖະ ສະພາທັງໝົດ 535 ທ່ານ ໜັງສື ພິມ Tampa Bay Times ລາຍງານວ່າ ໜ່ວຍອາລັກຂາປະທານາທິບໍດີ ໄດ້ຮັບຊາບ ລ່ວງໜ້າແລ້ວວ່າ ນາຍ Hughes ໄດ້ວາງແຜນທີ່ຈະບິນໄປຍັງວໍຊິງຕັນ ເຈົ້າໜ້າທີ່ຄົນນຶ່ງ ຂອງໜ່ວຍອາລັກຂາ ໄດ້ສອບຖາມຜູ້ກ່ຽວ ຢູ່ທີ່ບ້ານພັກຂອງລາວ ແຕ່ບໍ່ໄດ້ດຳເນີນການຫຍັງ ໜັງສືພິມ ສະບັບນີ້ ຍັງກ່າວອີກວ່າ ນາຍ Hughes ບອກເຈົ້າໜ້າທີ່ ດັ່ງກ່າວວ່າ ລາວບໍ່ມີ ຈຸດປະສົງທີ່ຈະຂ້າຕົວຕາຍ ຫຼືມີພຶດຕິກຳກໍ່ຄວາມ ຮຸນແຮງ ແລະ ກໍບໍ່ມີຈຸດປະສົງທີ່ຈະບິນ ຕຳຕຶກໂຮງການລັດຖະບານໃດໆເລີຍ ບໍລິເວນນ່ານຟ້າ ອ້ອມວໍຊິງຕັນ ແມ່ນໄດ້ຖືກຈຳກັດຢ່າງສູງສຸດ ຫ້າມບໍ່ໃຫ້ບິນເຂົ້າໄປ ຍ້ອນ ເຫດຜົນດ້ານຄວາມປອດໄພຕ່າງໆນັ້ນ ເຮືອບິນ ໃດໆກໍຕາມ ທີ່ບິນເຂົ້າໄປໃນເຂດທີ່ຈຳກັດນັ້ນ ອາດສ່ຽງຕໍ່ການຖືກຍິງຕົກ ຕຳຫລວດລັດຖະສະພາ ໜ່ວຍອາລັກຂາປະທານາທິບໍດີ ແລະ ກະຊວງ ຮັກສາຄວາມ ປອດໄພພາຍໃນ ຂອງສະຫະລັດ ບໍ່ໄດ້ໃຫ້ຄວາມເຫັນໃດໆ ຕໍ່ເຫດການໃນວັນພຸດວານນີ້